NOVEL TERUTU JEMU AMBUN LEMAI
Tusun Ke-29 NGERENCHAH TASIK TEKAT BAKUN Maya merau di tasik nya, sida nadai mayuh mansa genturung pendiau orang laban orang diau jauh ke darat. Urung sejam sida udah mupuk, lebuh sida ensilup masuk ngagai lupak siti, baru sida bisi mansa jelatung melepung di atas ai. Nya mih palan orang nerenakka ikan ditupi di dalam sangkar. Bisi dua tiga iti palan ke baka nya dipansa. Lebuh sida nyau masuk ngagai lupak siti, buka sungai majak sempit. Reba melepung ba ai mansang mayuh-semayuh. Jang belabuh bejimat nyeliahka batang ba arung ai. Bisi dua tiga kali Jang enggai nyadi enda nyuika kaki injin awakka daun tauka papung batang meleka. Dua tiga kali mega injin bisi manjung lebuh propila iya dibalut balun daun tauka sengkilung randau. Jang nyuika injin nya baru ga. Enda lama udah nya, perau sida Nadia nyau datai ba urung sungai bekerangan. Arus ai nyau bepulas-pulas neruju luan perau. Injin Jang enggai ngalah, majak ngasurka perau nanjak ai deras nya. Ba endur ke kelalu mabu, Jang nyuika kaki injin awakka enda tepantup ba gerugu batu. Jam nya mih Duat bediri lalu nyuarka perau nulung  kuasa injin. Belabuh ari sentang nya, arung sungai nyau majak sempit-sesempit sereta renjan.  Kedua-dua tebing sungai nyau tebiang lalu ba mayuh endur batu anchau dipeda baka dinding. Ba arung ai bisi gerugu batu ti nyau nyadi wung lalu belambuk. Ba tebing, batu galang semesai tibang nyau dedugu. Gerugu batu ti ampuh ai mar bendar diseliahka perau sida. Bisi dua tiga kali langkan perau meredup ngelanggar batu. Bisi mega maya timbau perau berasai meledai tepangka ba gerugu batu tauka tuga ti ngasuh giak perau nya nyau begetar sereta berikuk. Ba rampa menua ulu baka tu, puchuk kayu di atas pala arung ai nyau besabung. Kayu pituh, kelampu, engkabang, ensurai enggau bansu nadai salah alai meda. Nambahka nya bisi pun dedabai, kundung, jambu ai lalu kadang-kadang pun bungkang tumbuh di tebing ai. Randau nyau kekitau lalu mayuh mega makap batang kayu rat. Bungai meresian ke beberak sereta angi mealu-alu bebalut enggau rajang tumbuh makap dan engkabang. Gemalung galak nyerangkap niki batang kayu. Danan, rutan, marau enggau jelai belumba-lumba enggau randau deka ngulihka panchar mata panas di legit puchuk kayu. Ke atas agi di tebing, bisi madang rian, sikup, lensat, kundung enggau sibau. Kayu mengeris, emperawan, nyatu enggau kedang tumbuh ba tanah ke tinggi agi. Sekali dua batang tapang enggau kayu melaban bisi dipeda. Kedua-dua bansa kayu tu enda melawan laban batang seduai iya bendang-bendang burak.  MUDIK NGELAWA TEKALUNG Ba endur ke agi baru udah alai beumai madang lengki, banjang, tepus, kechala enggau senggang tumbuh galak berumba enggau kayu ke mit-mit baka lengkan, buan, timau, kereniung, leban enggau entali ti dibalut randau entukul enggau entuyut. Ba urung tu babas tebal lalu dipeda nyau gadung. Muak ke punjung enggau tuchung bukit tumbuh madang pantu dikelingi bedega enggau resam. Ba endur ke udah balat kusi nyau tumbuh madang lalang. Tanah tusur bisi dedilak rumbak di mayuh endur di tisi bukit. Lebuh sida Nadia datai ba kaki kerangan besai siti, Jang mai sida ngetu awakka ulih belelak sereta nginsap. Sepenyampat perau sangkai, Duat nyapai siti guni pelastik puang ti udah digulung lalu engkechit sereta kekanjai lesap ke dalam babas. Jang tuchum nyangka iya enda nyamai perut. Duat belanda deras, serangan duku ke kekalik ditangkin iya nyau keruk-keruk bemunyi sampai ke nya enda didinga agi. Kira nyauka apus sebatang segerit insap Jang, peda Duat jejenggas pansut ari alam babas kekinding minching dua tusuk tubu ti udah dipunsi. Iya mega perebintun ngerinan guni ti ngundan utai berat. Lebuh guni nya dibuka, peda tak nyau kerang kepayang tuchi-uchi. Duat jampat amat ngiga tubu lalu ngumpul kerang kepayang nya. “Apu, amat pama nuan wat! Sekejap nuan lalu bulih tubu enggau buah kepayang,” ku Jang muji iya di mua mata. “Kati ku enda. Tak alah enda tubu nya dia nyau begerejak. Kerang kepayang pan baka nya ga, nyau bekapar baka batu kerangan,” ku Duat sambil mantaika guni enggau tusuk tubu nya ke perau. Tuai Rumah, Inah, Nadia enggau Jang bela nguing merening ke tebing. Aruh Duat jampat bulih utai nya laban urung nya tak madang munti enggau pun kepayang ku ati sida. Jam sida ke ngetu, sida bisi ninga mayuh bansa munyi burung taja pan enda semua nya ditemu Nadia. Bagi Tuai Rumah, munyi nya enda pan abis ditemu mimit mih. Bisi munyi rengak kiak-kiak nyapi anak. Belatuk nyau retuk-retuk nebuk batang kayu diselat munyi tegeris ke nerais udu mantik. Imbuk nyau dekut-dekut bekangau berumba enggau munyi memadi enggau papit ti chit-chit. Kejakuh bisi ngekuh tang jauh. Burung dundun enda ngetu-ngetu enggau munyi iya, ”Hut! Hut!hut!hut! Kelukuk, kelukuk, kelukuk,” besaut-saut. Amat mayuh munyi utai besaut-saut di babas. Nendak dua tiga kali lekak-lekak muak ke kiba. Di puchuk kumpang, peda siku burung menaul dipebintihka bisi ngempat iku kempat tiang. Merinsa amat tudah menaul dipesaupka kempat tiang baka nya. Burung ensing enda ngetu-ngetu terebai sengulu-ngulu sungai baka ke belumba enggau sida ke merau nya. Sekali dua iya terebai tunsang ke ai lalu nangkap sereta manggum ikan. Udah nya iya inggap ba dan kayu ke nyuntai ngagai puak ai lalu encharikka tubuh ikan sebedau iya nelan pemakai nya. Bisi mega munyi puna ke munyi ensung mensia. Seraban bala kera bejelangkit di legit puchuk rian. Siku tupai kekanjai rari niti randau belum ke ngakar melintang sungai. Nadia nyau telengga lilih meda sereta ninga mayuh macham munyi enggau pengawa utai idup di kampung baka nya. Jam nya, dada iya lapang. Iya nadai ingatka utai ti nyadi di nengeri agi. Nadai ingatka pasal pelajar sekula. Nadai ingatka penanggul iya ke deka nampung pelajar. Iya berasai benasit bisi peluang datai di rampa menua ulu baka nya ti balat ngerinduka ati iya. Iya lalu ingatka iya ke diasuh pengajar nyadi malin temuai maya sida ke ngelawa Taman Wung Sibau suba. Pengingat pasal sida ti bumai bukit suba datai ngagai runding iya. DATAI DI RUMAH PANJAI Urung pukul 5.00 lemai, sida sebuat nuntung di pendai sida di Tekalung. Lebuh sida deka pansut ari perau, Inah, Tuai Rumah enggau Nadia empu ngasaika kaki sida penat laban kelalu lama duduk nyerungkung di perau. Maya nya mayuh orang mandi di pendai. Nadia lalu ingatka menua sida di ulu suba; menua sida ke udah ampuh laban tekat hidro diatu. Sekeda nembiak begagai-gagai lalu nyemerai ngagai urung lubuk ke dalam agi. Bisi nembiak indu main kechimbung. Dua tiga iku orang ke indu tengan umur benung nesah gari ba batu semak ai dalam nya. Lebuh ke belabuh niki jalai pendai, munyi wak-wak enggau raung udah besaut-saut datai ari teluk lubuk ari ulu enggau ari ili pendai. Munyi ngingit datai ari puchuk kayu ke tumbuh rakah semak dia majak nyaris. Kang bisi bemunyi laban gaya hari baka ke ka ujan. Langit dipeda mambam. Deru guntur bisi didinga tang jauh. Ribut bepuput lembut. Daun sabang api ke ditanam sepemanjai peniki dia semina beguyat mimit-mimit. Bau nyamai bunga kayu babas nyau ngaba disium. Peniki ngagai rumah sida di Nanga Tekalung renjan. Panti nya disemin ngena singkap semin ke belapak-lapak baka ke dua kaki besegi. Lebuh ke bepansa ba jalai nya orang mesti deka nyingitka tubuh diri enggaika berindas enggau pangan diri. Ba sekeda endur, semin nya bebuk undang lalu ka-ka lichin. Nyerumba sida Nadia ke datai, bala nembiak begau madahka bisi temuai. Bala orang ke nurun ke ai serengik nanya. Sekeda lalu ngasuh lalu. Nadia bisi berasai enda nyamai laban iya ensepi diri diperatika orang, kelebih agi bala sida ke lelaki ke serambau enggau iya. Kaki iya asai ke selalu deka tesangkut ba utai. Bisi siul orang didinga nadai ngetu-ngetu. Nadia seduai indai iya diuluka nembiak siku nuju ruai sida aki enggau ini iya ti ba puting setak ili. Enti sema nemu, sida tau niki ari pendai ili awakka sida enda nyau nengah ujung tanju sepemanjai rumah. Tuai rumah, Jang enggau Duat napatka menyadi Tuai Rumah di puting setak ulu. Sida tiga iya lalu niki ari tangga puting rumah. Rumah sida di Tekalung dia melasar tanah tang besadau. Geladak iya besemin tang langkar bukai iya digaga ari kayu. Ujung tanju sida dia diaraka batu kerangan ke bebesai, besingkap-singkap lalu dipejaitka enggau semin. Manah amat gamal batu digaga baka nya. Lebuh datai ba ruai ke pengabis puting, seduai iya lalu tama. Nembiak ke nguluka seduai lalu mulaika diri. Nadia seduai indai iya disambut dua iku orang tuai. Iya ke lelaki nya nyau udah ka-ka bungkuk. Iya enda bebaju lalu ngena tanchut sintak jinggang. Langkar tubuh iya ti tentu tegap sereta besintal menya, diatu nyau udah ngelempis dibai umur. Urat ba lengan enggau betis iya nyau beteranting nyerapung. Buk iya ke udah selampur uban nyau nachak pegu. Ngeli anggus iya bisi dua igi udah rabang. Ragum iya tumbuh jarang-jarang. Perening enda agi tajam lalu gamal iya enda bengat regas. Iya ke indu nya bedandung ngena kain batik keling bechura mirah diselat chelum. Engkapan dada iya nyau entap. Sanggul buk iya mit lalu enda tentu disugu lis. Isi ini nya nyau udu bekedut. Ngeli iya endang nadai agi, nya alai kuyu iya chekung. Gamal iya tak nadai ngabih pemajik iya ke agi biak menya. Kedua-dua orang tuai tu datai ke mua lalu merap seduai indai iya. Ini nya lalu merening Nadia kenyau ari kaki ngagai punjung pala sambil murus-murus kuyu Nadia. Ai mata iya lilih enda ngetu-ngetu. “Oh, udah dara uchu aku. Apu, naka ga pemajik uchu aku, dih!” ku iya ke lalu enda ngetu-ngetu ensium uchu iya. “Aram, tama, uchu, nak!” ku iya sambil nguluka Nadia seduai indai iya ke bilik. Aki iya pan sama-sama tama. Oleh  JANTAN UMBAT 
See author's posts
